Up-337/04
Natisni
Opravilna št.:
Up-337/04
Datum odločitve:
8. 6. 2004
ECLI:
ECLI:SI:USRS:2004:Up.337.04
Akt:
Ustavna pritožba dr. A. A. zoper sodbo Vrhovnega sodišča št.

II Up 2/2004 z dne 22. 4. 2004 v zvezi s sodbo Upravnega sodišča št. U 1/2004 z dne 6. 2. 2004 in s sklepom Ministrstva za pravosodje št. 111-94/03-0515 z dne 22. 1. 2004
Izrek:
Ustavna pritožba dr. A. A. zoper sodbo Vrhovnega sodišča št.

II Up 2/2004 z dne 22. 4. 2004 v zvezi s sodbo Upravnega sodišča št. U 1/2004 z dne 6. 2. 2004 in s sklepom Ministrstva za pravosodje št. 111-94/03-0515 z dne 22. 1. 2004 se zavrže.
Evidenčni stavek:
Pritožnik ne izkazuje pravnega interesa za ustavno pritožbo, če morebitna ugoditev ustavni pritožbi ne bi izboljšala njegovega pravnega položaja.
Geslo:
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
17. 5. 2004
Vrsta odločitve:
sklep
Vrsta rešitve:
zavrženje
Dokument:
US23546
Up-337/04 - 5
8. 6. 2004
SKLEP
Ustavno sodišče je v postopku za preizkus ustavne pritožbe dr. A. A. iz Ž. na seji senata dne 25. maja 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba dr. A. A. zoper sodbo Vrhovnega sodišča št.
II Up 2/2004 z dne 22. 4. 2004 v zvezi s sodbo Upravnega sodišča št. U 1/2004 z dne 6. 2. 2004 in s sklepom Ministrstva za pravosodje št. 111-94/03-0515 z dne 22. 1. 2004 se zavrže.
Obrazložitev
A.
1. Z izpodbijanim sklepom je Ministrstvo za pravosodje (v nadaljevanju Ministrstvo) zavrnilo kandidaturo ustavnega pritožnika za prosto mesto sodnika Sodišča prve stopnje v Luksemburgu (v nadaljevanju Sodišče prve stopnje). Ugotovilo je, da kandidat ne izpolnjuje razpisnih pogojev, določenih v 3. členu Zakona o predlaganju kandidatov iz Republike Slovenije za sodnike mednarodnih sodišč (Uradni list RS, št. 64/01 in nasl. - ZPKSMS). Zoper sklep Ministrstva je pritožnik sprožil upravni spor. Vrhovno sodišče je v senatu na prvi stopnji njegovo tožbo zavrnilo, zavrnjena pa je bila tudi pritožnikova pritožba zoper takšno sodbo.
2. V ustavni pritožbi, s katero izpodbija omenjene akte, pritožnik zatrjuje kršitve pravic iz 14., 22., 23., 25., 43., 153. in 163. člena Ustave. Ustavnemu sodišču tudi predlaga, naj do končne odločitve zadrži postopek imenovanja kandidata za prosto mesto sodnika Sodišča prve stopnje, ki poteka na podlagi razpisa z dne 26. 3. 2004 (Uradni list RS, št. 29/04).
B.
3. Vsakdo, ki zahteva sodno varstvo svojih pravic in pravnih interesov, mora izkazati pravni interes: kot verjetno mora izkazati, da bo ugoditev njegovi zahtevi pomenila zanj določeno pravno korist, ki je brez tega ne more doseči. Pravni interes mora biti izkazan tudi za vložitev ustavne pritožbe.
Na obstoj pravnega interesa mora Ustavno sodišče paziti po uradni dolžnosti ves čas postopka.
4. Pritožnik izpodbija akte o zavrnitvi njegove kandidature za prosto mesto sodnika Sodišča prve stopnje, izdane v zvezi s postopkom na podlagi razpisa z dne 29. 12. 2003 (Uradni list RS, št. 133/03). Dne 26. 3. 2004 je bil v Uradnem listu Republike Slovenije objavljen nov razpis za omenjeno mesto sodnika Sodišča prve stopnje (Uradni list RS, št. 29/04). Po podatkih, ki jih je Ustavno sodišče pridobilo od Državnega zbora, se je postopek, voden na podlagi tega razpisa, končal dne 19. 5. 2004 z izvolitvijo kandidatke za sodnico Sodišča prve stopnje. Morebitna ugoditev pritožnikovi ustavni pritožbi in posledična razveljavitev aktov o zavrnitvi njegove kandidature na podlagi prvega razpisa ne bi v ničemer vplivala na veljavnost te izvolitve, posledično pa tudi ne bi izboljšala njegovega pravnega položaja. Glede na to pritožnik ne izkazuje pravnega interesa za ustavno pritožbo. Zato jo je Ustavno sodišče zavrglo.
C.
5. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan